b'\n_START_ARTICLE_\nMarijina kongregacija slovenskih bogoslovcev in duhovnikov\n_START_PARAGRAPH_\nMarijina kongregacija slovenskih bogoslovcev in duhovnikov je katoli\xc5\xa1ka bratov\xc5\xa1\xc4\x8dina oziroma duhovna skupnost, ki deluje v okviru Rimskokatoli\xc5\xa1ke cerkve v Sloveniji z namenom povezovanja slovenskih bogoslovcev in duhovnikov. Ustanovljena\xc2\xa0je bila leta 1908.\n_START_SECTION_\nZgodovina\n_START_PARAGRAPH_\nKongregacija je bila ustanovljena leta 1908 kot zdru\xc5\xbeenje bogoslovcev z namenom, da bi si njeni \xc4\x8dlani s posebnim \xc4\x8de\xc5\xa1\xc4\x8denjem in posnemanjem Device Marije prizadevali dose\xc4\x8di ideal duhovni\xc5\xa1ke popolnosti. Ustanovil jo je ljubljanski knezo\xc5\xa1kof Anton Bonaventura Jegli\xc4\x8d. Njegov \xc5\xbeelja je bila, da bi duhovniki postali gore\xc4\x8di in po\xc5\xbertvovalni duhovni voditelji Marijinih kongregacij, ki jih bodo morali voditi v du\xc5\xa1nopastirskem delovanju. \xc4\x8clanstvo v Kongregaciji formalno ureja njen statut._NEWLINE_Ko je kongregacija ob jubileju izdala knjigo\xc2\xa0\xc2\xbb25 let pod Marijinim varstvom\xc2\xab, je \xc5\xa1kof Gregorij Ro\xc5\xbeman v uvodu opisal, kako velik pomen ima kongregacija za bogoslovce. Na osnovi svetopisemskega besedila je spomnil na prvo kongregacijo duhovnikov:\xc2\xa0\xc2\xbbVsi so enodu\xc5\xa1no vztrajali v molitvi /.../ z Marijo, Jezusovo materjo\xc2\xab\xc2\xa0(Apd 1,12-14). To naj bi bilo sredstvo,\xc2\xa0\xc2\xbbda se vzgojimo v apostole in da si ohranimo apostolskega duha za duhovni\xc5\xa1ko delo med verniki\xc2\xab. Kongregacija je bila vzgojna ustanova, ki je imela namen poglobiti in utrditi splo\xc5\xa1no versko vzgojo. Pri tem gre za kr\xc5\xa1\xc4\x8dansko duhovnost in svetost, ki je primerna stanu, in skrb za du\xc5\xa1e bli\xc5\xbenjih, posve\xc4\x8devanje samega sebe in za apostolat.\xc2\xa0_NEWLINE_Marijine kongregacije so se za\xc4\x8dele pojavljati v 16. stoletju kot odraz tedanje duhovnosti v Katoli\xc5\xa1ki cerkvi in so bile prisotne med ljudstvom do sredine 20. stoletja. Zaradi dru\xc5\xbebeno politi\xc4\x8dnih sprememb se je tovrstna pobo\xc5\xbenost v Sloveniji ohranila samo med bogoslovci in duhovniki. Slovanski narodi imajo izrazito \xc4\x8de\xc5\xa1\xc4\x8denje Device Marije, tudi med Slovenci se to odra\xc5\xbea v \xc5\xa1tevilnih pregovorih, rekih, pesmih in ljudskih izro\xc4\x8dilih.\n_START_SECTION_\nPoslanstvo\n_START_PARAGRAPH_\nDanes Marijina kongregacija predstavlja duhovno skupnost slovenskih bogoslovcev in duhovnikov. Njen cilj je, da bi vsi njeni \xc4\x8dlani globlje spoznali Marijino vlogo pri duhovnem oblikovanju duhovni\xc5\xa1kih kandidatov in njen dele\xc5\xbe pri apostolskem delovanju duhovnikov._NEWLINE_Po prepri\xc4\x8danju kongregacionistov daje Marijin zgled duhovnikovemu \xc5\xbeivljenju posebno razse\xc5\xbenost v njegovem posve\xc4\x8denju in njegovi predanosti Gospodu. Zaradi svojega brezpogojnega odgovora na Bo\xc5\xbeji klic je Marija vzor poklica in popolne podaritve Bogu. Zaradi devi\xc5\xa1ke \xc4\x8distosti, evangeljskega ubo\xc5\xa1tva in pokor\xc5\xa1\xc4\x8dine Bo\xc5\xbejemu na\xc4\x8drtu je prva u\xc4\x8denka in \xc4\x8dudovit zgled hoje za Kristusom. Zaradi svoje popolne predanosti skrivnosti in poslanstvu svojega Sina je vzor apostolskega in cerkvenega slu\xc5\xbeenja.'